Αβγολέμονο

Το αβγολέμονο είναι μαγειρικό μείγμα που παρασκευάζεται από αβγά χτυπημένα με χυμό λεμονιού  και κάποιες φορές ζωμό από τη σούπα στην οποία θα προστεθεί . Είναι χαρακτηριστική παρασκευή της ελληνικής κουζίνας και της κυπριακής κουζίνας, που προστίθεται σε σούπες για να τους δώσει πιο «δεμένη» και κρεμώδη υφή . 

Ως ξεχωριστό πιάτο, η σούπα αβγολέμονο εξαρτάται από το γούστο του εκάστοτε μάγειρα, που μπορεί να χρησιμοποιήσει ζωμό κρέατος, κοτόπουλου, λαχανικών ή ακόμα και ψαριών, αλλά και ρύζι ή κάποιο λεπτό ζυμαρικό ως κύριο υλικό. Παρότι δεν μαρτυρείται στο όνομά τους, το αβγολέμονο είναι κομμάτι της συνταγής παραδοσιακών πιάτων, όπως η μαγειρίτσα και τα γιουβαρλάκια.

Πέρα από τη χρήση του στις σούπες, το αβγολέμονο χρησιμοποιείται και ως σάλτσα σε φαγητά όπως οι ντολμάδες ή τα γεμιστά κολοκυθάκια.

Αξίζει να σημειωθεί ότι στην ελληνική μαγειρική παράδοση το ρήμα «αβγοκόβω» σημαίνει προσθέτω αβγολέμονο κατά την παρασκευή του φαγητού.  Παρόμοια, ο προσδιορισμός «αβγοκομμένο» χρησιμοποιείται για ένα πιάτο στο οποίο έχει προστεθεί αβγολέμονο. Ωστόσο, η φράση «μου έκοψε το αβγό» έχει αρνητική σημασία, και σημαίνει ότι, λόγω της υψηλής θερμοκρασίας του φαγητού στο οποίο προστίθεται, το ασπράδι του αβγού ψήθηκε σχηματίζοντας μικρά άσπρα κομμάτια, κάτι που δεν είναι καθόλου επιθυμητό, αφού χαλούν και η όψη, αλλά και η κρεμώδης υφή του φαγητού. 

Εκτός από τις κουζίνες της Ελλάδας και της Κύπρου, το αβγολέμονο έχει παρόμοια χρήση και σε άλλες κουζίνες της Μεσογείου, όπως η Βαλκανική κουζίνα, η Τουρκική κουζίνα, η Αραβική κουζίνα και η Εβραϊκή κουζίνα.

Παρασκευή
Για την παρασκευή του χρειάζονται αβγά και χυμός λεμονιού. Το πόσα λεμόνια και αβγά θα χρησιμοποιηθούν εξαρτάται από την ποσότητα του φαγητού. Για να φτιάξουμε το αβγολέμονο, σπάμε τα αβγά, τα ρίχνουμε σε ένα βαθύ σκεύος και τα χτυπάμε καλά με σύρμα ή πιρούνι. Όσο χτυπάμε τα αβγά προσθέτουμε σιγά σιγά τον χυμό λεμονιού και συνεχίζουμε να χτυπάμε ώστε να ανακατευτεί καλά το μείγμα.

Αν το αβγολέμονο προορίζεται να προστεθεί σε μια σούπα, τότε συνεχίζουμε προσθέτοντας σιγά σιγά μια ποσότητα από τον ζωμό της σούπας, πάντοτε συνεχίζοντας να ανακατεύουμε το μείγμα. Αυτό είναι το σημείο που χρειάζεται ιδιαίτερη προσοχή, καθώς ένας ζεστός ζωμός και η αμέλεια στο ανακάτεμα του μείγματος μπορει να έχει ως αποτέλεσμα να «κόψει το αβγό». Στο τέλος, το μείγμα μπορεί να προστεθεί στη σούπα, με λίγο ακόμα ανακάτεμα ώστε να ομοιογενοποιηθεί το φαγητό.

Παραλλαγές στη διαδικασία παρασκευής του μείγματος περιλαμβάνουν το χτύπημα των ασπραδιών του αβγού χωριστά ώσπου να σχηματιστεί ένας λευκός αφρός και στη συνέχεια να προστεθούν, συνεχίζοντας πάντα το χτύπημα, οι κρόκοι και ο ζωμός. Άλλη παραλλαγή κάνει χρήση μόνο των κρόκων, χωρίς τα ασπράδια.

Μια πιο μοντέρνα παραλλαγή, ειδικα στην περίπτωση που το αβγολέμονο χρησιμοποιείται ως σάλτσα, περιλαμβάνει την προσθήκη καο μιας μικρής ποσότητας αλευριού ή κορνφλάουρ, με σκοπό να αποκτήσει μια πιο πηχτή υφή.

 Η vegan εναλλακτική του αβγολέμονου 
Για όσους ακολουθούν μια αυστηρώς χορτοφαγική διατροφή και δεν καταναλώνουν αβγά, έχουν προταθεί κάποιες εναλλακτικές του κλασικού αβγολέμονου. Η μία είναι το αλευρολέμονο, όπου τη θέση των αβγών παίρνει το κορνφλάουρ. Η άλλη είναι το ταχινολέμονο, όπου τη θέση των αβγών παίρνει το ταχίνι. 

Παραπομπές

 Εξωτερικοί σύνδεσμοι 



Κατηγορία:Ελληνική κουζίνα
Κατηγορία:Κυπριακή κουζίνα
Κατηγορία:Εβραϊκή κουζίνα
Κατηγορία:Βαλκανική κουζίνα
Κατηγορία:Τρόφιμα με βάση το αβγό